ΑΠΟΦΑΣΕΙΣ
Αριθμ. Y 7
Σύσταση,συγκρότηση και λειτουργία Επιτροπής
Εμπειρογνωμόνων για την πρόληψη και αντιμετώπιση των φαινομένων βίας και παραβατικό-
τητας ανηλίκων.
Ο ΠΡΩΘΥΠΟΥΡΓΟΣ
Έχοντας υπόψη:
1. Τις διατάξεις:
α) Της περ. η) της παρ. 1 του άρθρου 11 του ν. 4622/2019
«Επιτελικό Κράτος: οργάνωση, λειτουργία και διαφάνεια
της Κυβέρνησης, των κυβερνητικών οργάνων και της
κεντρικής δημόσιας διοίκησης» (Α’ 133),
β) του άρθρου 90 του Κώδικα νομοθεσίας για την
Κυβέρνηση και τα κυβερνητικά όργανα, (π.δ. 63/2005,
Α’ 98), όπως διατηρήθηκε σε ισχύ με την περ. 22 του
άρθρου 119 του ν. 4622/2019,
γ) του π.δ. 76/2023 «Διορισμός του Κυριάκου Μητσοτάκη του Κωνσταντίνου, Αρχηγού του Κόμματος της
“Νέας Δημοκρατίας” (Ν.Δ.) ως Πρωθυπουργού» (Α’ 129).
2. Το γεγονός ότι η αύξηση φαινομένων βίας και παραβατικότητας στους ανηλίκους καθιστά αναγκαία τη
σύσταση συμβουλευτικής Επιτροπής Εμπειρογνωμόνων
για την υποστήριξη του έργου του Πρωθυπουργού στη
χάραξη εθνικής στρατηγικής για την πρόληψη και αντιμετώπιση του ζητήματος.
3. Το γεγονός ότι από τις διατάξεις της απόφασης
αυτής δεν προκαλείται δαπάνη σε βάρος του κρατικού
προϋπολογισμού, αποφασίζουμε:
Άρθρο 1
Σύσταση Επιτροπής
Συστήνεται Επιτροπή Εμπειρογνωμόνων, ως διεπιστημονικό συμβουλευτικό όργανο του Πρωθυπουργού, με
στόχο την υποστήριξη του έργου του στη χάραξη εθνικής στρατηγικής για την πρόληψη και αντιμετώπιση των
φαινομένων βίας και παραβατικότητας στους ανηλίκους
(εφεξής «η Επιτροπή»).
Άρθρο 2
Συγκρότηση Επιτροπής
1. Η Επιτροπή αποτελείται από τους:
1. Βασιλική Αρτινοπούλου, Καθηγήτρια Εγκληματολογίας του Τμήματος Κοινωνιολογίας του Παντείου Πανε-
πιστημίου, ως Πρόεδρο.
2. Βασιλική Γεωργιάδου, Καθηγήτρια Πολιτικής Επιστήμης και Πολιτικής Κοινωνιολογίας του Τμήματος
Πολιτικής Επιστήμης και Ιστορίας του Παντείου Πανεπιστημίου, Πρόεδρο του Διοικητικού Συμβουλίου του
Εθνικού Κέντρου Κοινωνικών Ερευνών.
3. Θωμά Μπαμπάλη, Καθηγητή Παιδαγωγικής και Δια
Βίου Μάθησης του Παιδαγωγικού Τμήματος Δημοτικής
Εκπαίδευσης του Εθνικού και Καποδιστριακού Πανεπιστημίου Αθηνών.
4. Αγάπη Κανδυλάκη, Καθηγήτρια Κοινωνικής Εργασίας και Πολυπολιτισμικότητας του Τμήματος Κοινωνικής
Εργασίας του Δημοκρίτειου Πανεπιστημίου Θράκης.
5. Βασίλειο Βαμβακά, Αναπληρωτή Καθηγητή Κοινωνιολογίας της Επικοινωνίας του Τμήματος Δημοσιογραφί-
ας και Μέσων Μαζικής Επικοινωνίας του Αριστοτελείου
Πανεπιστημίου Θεσσαλονίκης.
6. Κωνσταντίνο Πατσάκη, Αναπληρωτή Καθηγητή του
Τμήματος Πληροφορικής του Πανεπιστημίου Πειραιώς
και Διευθυντή του Εργαστηρίου Κυβερνοασφάλειας.
7. Παρασκευή Ζαγούρα, Διδάκτορα της Νομικής Σχολής του Εθνικού και Καποδιστριακού Πανεπιστημίου
Αθηνών, Επιμελήτρια Ανηλίκων.
8. Αθανάσιο Αλεξανδρίδη, Ψυχίατρο, Παιδοψυχίατρο,
Ψυχαναλυτή.
2. Σε περίπτωση απουσίας ή κωλύματος, η Πρόεδρος
αναπληρώνεται από το μέλος της Επιτροπής, Βασιλική
Γεωργιάδου.
Άρθρο 3
Έργο - Αρμοδιότητες
1. Έργο της Επιτροπής είναι:
α) Η σύνταξη και υποβολή πρότασης εθνικής στρατηγικής στον Πρωθυπουργό για την ανάπτυξη και υλο-
ΕΦΗΜΕΡΙ∆Α
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ∆ΗΜΟΚΡΑΤΙΑΣ
E
8 Μαρτίου 2024
ΤΕΥΧΟΣ  ΔΕΥΤΕΡΟ
Αρ. Φύλλου 1587
VARVARA ZACHARAKI
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1587/08.03.2024
ποίηση πλήρους και συνεκτικού πλαισίου πολιτικών και
δράσεων πρόληψης, ανάσχεσης και εν γένει αντιμετώπισης της βίας και παραβατικότητας ανηλίκων, με εστίαση
ιδίως στους τομείς: αα) της σχολικής και εξωσχολικής
βίας, αβ) της ενδοοικογενειακής βίας, αγ) της σεξουαλικής και έμφυλης βίας, αδ) της φυλετικής και κοινοτικής
βίας, αε) της αθλητικής βίας, αστ) της διαδικτυακής βίας
και αζ) του βίαιου εξτρεμισμού, τόσο από την πλευρά του
θύματος, όσο και από την πλευρά του θύτη,
β) η μέτρηση της απόδοσης των επιμέρους εφαρμοσμένων πολιτικών και δράσεων και
γ) η υποβολή προτάσεων για την αναπροσαρμογή
τους, εφόσον απαιτείται.
2. Στο πλαίσιο του ανωτέρω έργου της, η Επιτροπή
είναι αρμόδια για:
α) Τη συνολική επισκόπηση των μέτρων, δράσεων και
πολιτικών ανά υπουργείο και τομέα άσκησης πολιτικής,
περιλαμβανομένων των σχεδίων δράσης των αρμόδιων υπουργείων που προβλέπουν επιμέρους πολιτικές
και μέτρα ανά τομέα δράσης και την αποτύπωση της
κατάστασης στα ανωτέρω πεδία, με τη συνδρομή των
αρμόδιων υπηρεσιών,
β) την αποτύπωση του υφιστάμενου θεσμικού πλαισίου και των υφιστάμενων μέτρων πρόληψης και αντιμε-
τώπισης των φαινομένων της βίας και παραβατικότητας
στους ανηλίκους, με έμφαση στους τομείς της περ. α)
της παρ. 1,
γ) την καταγραφή και επεξεργασία των βέλτιστων
πρακτικών που έχουν αναπτυχθεί, σε ευρωπαϊκό και διεθνές επίπεδο, για την πρόληψη και αντιμετώπιση των
φαινομένων της βίας και παραβατικότητας στους ανήλικους και την επισκόπηση υφιστάμενων επιστημονικών
μελετών, ερευνών και δεδομένων που έχουν αναλύσει
και αξιολογήσει τα φαινόμενα αυτά,
δ) την επεξεργασία και πρόταση νέων ερευνών επιστημονικής παρατήρησης των ανωτέρω φαινομένων,
ε) τη διαμόρφωση και υποβολή πρότασης ολοκληρωμένης εθνικής στρατηγικής στον Πρωθυπουργό για την
πρόληψη και την αντιμετώπιση των εν λόγω φαινομένων,
στ) την υποβοήθηση του έργου των διυπουργικών
ή επιστημονικών ομάδων ή υπο-ομάδων με έργο την
επεξεργασία επιμέρους αξόνων που σχετίζονται ή συνάπτονται με την εθνική στρατηγική στον τομέα αυτόν,
ιδίως με τη συμμετοχή στις συνεδριάσεις των εν λόγω
ομάδων, μέλους ή μελών της Επιτροπής που ορίζονται
για τον σκοπό αυτόν από την Πρόεδρο.
3. Στο πλαίσιο άσκησης των αρμοδιοτήτων της και για
την υποβοήθηση του έργου της, η Επιτροπή:
α) Δύναται να καλεί στις συνεδριάσεις της, χωρίς δικαίωμα ψήφου, εμπειρογνώμονες, ειδικούς επιστήμονες και
υπηρεσιακούς παράγοντες, εκπροσώπους επιστημονικών και επαγγελματικών φορέων, συμπεριλαμβανομέ-
νων και εκπροσώπων θεσμικών οργάνων της Ευρωπαϊκής Ένωσης ή διεθνών οργανισμών,
β) έχει πρόσβαση σε στατιστικά και άλλα στοιχεία,
καθώς και βασικούς δείκτες απόδοσης σχετικά με την
εφαρμογή της εθνικής στρατηγικής και των επιμέρους
πολιτικών των συναρμόδιων υπουργείων στον ανωτέρω
τομέα, τα οποία παρέχονται από κάθε φορέα του δημόσιου ή του ιδιωτικού τομέα που δραστηριοποιείται στο
εν λόγω πεδίο,
γ) υποστηρίζεται για την καταγραφή όλων των υφιστάμενων επιμέρους δράσεων, μέτρων, πολιτικών και
του θεσμικού πλαισίου από τη Γενική Γραμματεία Συντονισμού της Προεδρίας της Κυβέρνησης.
4. Η Επιτροπή υποβάλλει και παρουσιάζει στον Πρωθυπουργό, σε τακτά χρονικά διαστήματα που η ίδια
καθορίζει ή οποτεδήποτε ύστερα από σχετικό αίτημα
του Πρωθυπουργού, προτάσεις, εισηγήσεις, εκθέσεις
και αναλύσεις, σχετικά με τα ζητήματα που έχει πραγματευτεί, τις εργασίες και τα πορίσματά της, καθώς και
οποιαδήποτε άλλη αναφορά σε οποιοδήποτε αντικείμενο που εμπίπτει στις αρμοδιότητές της, κατά την κρίση
του Πρωθυπουργού.
Άρθρο 4
Λειτουργία της Επιτροπής
1. Η Πρόεδρος συγκαλεί την Επιτροπή, καθορίζει τα
επιμέρους θέματα των συνεδριάσεών της και συντονίζει
το έργο και τη λειτουργία της.
2. Η γραμματειακή υποστήριξη της Επιτροπής ανατίθεται σε υπάλληλο της Γενικής Γραμματείας Συντονισμού,
που ορίζεται για τον σκοπό αυτόν από τον Γενικό Γραμματέα Συντονισμού.
3. Η Επιτροπή συνεδριάζει αδαπάνως για το Δημόσιο
και στα μέλη της δεν καταβάλλεται αμοιβή ή αποζημίωση.
Άρθρο 5
Θητεία
Η θητεία της Επιτροπής ορίζεται σε δώδεκα (12) μήνες
και μπορεί να παρατείνεται με απόφαση του Πρωθυπουργού.
Άρθρο 6
Έναρξη ισχύος
Η ισχύς της παρούσας απόφασης αρχίζει από τη δημοσίευσή της στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της
Κυβερνήσεως.
Αθήνα, 8 Μαρτίου 2024
Ο Πρωθυπουργός
ΚΥΡΙΑΚΟΣ ΜΗΤΣΟΤΑΚΗΣ

[Source: 20240201587.pdf | Tokens: 6719]